Ďuriš Nicholsonová, Lucia, podpredsedníčka NR SR (2018-05-24):
Áno, musím povedať, že to je zrejmé aj z jej životopisu, ktorý si podľa mňa každý jeden z nás prelúskal. Začínala vo Výskumnom ústave agroekológie v Michalovciach, pôsobila v rokoch 2004 aj 2007 na Pôdohospodárskej platobnej agentúre, v roku 2008 pôsobila na Slovenskom pozemkovom fonde ako vedúca odboru prenájmu a prevodu, neskôr ako vedúca referátu tvorby cien a verifikácie. V roku 2012 ako nominantka SMER-u začala viesť Slovenský pozemkový fond ako generálna riaditeľka a 23. marca začala pôsobiť ako, 2016, začala pôsobiť ako ministerka pôdohospodárstva. Napriek tomu, že toľko rokov odrobila v rezorte na rôznych pozíciách na rôznych inštitúciách, sa dnes pani inžinierka Matečná tvári, že o likvidácii samostatne hospodáriacich roľníkov nevedela. Dnes sa tvári, že nevedela o impériu grófky Roškovej. Dnes sa tvári, že nevedela o talianskej mafii. Dnes sa tvári, že nevedela o albánskej mafii. Dnes tvári, že nevedela o kšeftoch s reštitúciami. Dnes sa tvári, že nevedela o trestnoprávnych pochybeniach Pôdohospodárskej platobnej agentúry a jej štatutára. Ako sa môže žena, ktorá si toľko odkrútila na rôznych pozíciách v rezorte pôdohospodárstva, ako si môže nepamätať, ako môže nevedieť? Mne z toho vychádza len jedno, že možno nie je taká odborníčka, na akú sa tvári, že možno zlyhala nielen ľudsky, profesionálne, ale aj odborne. Alebo klame. Toto je ďalšia alternatíva, že klame a o všetkých týchto podvodných praktikách vedela. A to vlastne priznala aj dnes v tom svojom prejave, kedy hovorila, že zlyhania, ktoré aj my pomenúvame, tu fungujú 14 rokov a nepretržite. To znamená, ona vedela, o aké zlyhania ide, ona vedela, kto za tými zlyhaniami je, ona vedela o všetkých systémových chybách, o obchádzaniach zákonov, napriek tomu neurobila vôbec nič, aby všetky tieto riziká eliminovala. Dnes sa pokúšame odvolať Gabrielu Matečnú kvôli všetkému, čo tu zaznievalo, kvôli pochybným reštitúciám, kvôli talianskej mafii, albánskej mafii, kvôli podvodom s agrodotáciami, za všetko, čo tu celý deň, o čom dnes hovorili moji opoziční kolegovia. Pokúsime sa vyvodiť politickú zodpovednosť za všetko, čo pani Matečná spôsobila ako šéfka Slovenského pozemkového fondu, tak aj ako ministerka. A musím povedať, že my už od nej v tejto chvíli neočakávame vôbec nič, my už od nej neočakávame žiadne odpovede na naše otázky a už vôbec nie návrhy na riešenia, pretože dnes je všetkým na Slovensku jasné, že táto žena je strojcom aj vykonávateľom extrémnych problémov v rezorte. A to od likvidácie malých farmárov až po vytvorenie agrochobotnice grófky Roškovej, až po protizákonné reštitúcie, ktoré javia známky korupčného správania, klientelizmu, poškodzovania záujmov štátu a podobne. Naopak, očakávame, že sa s inžinierkou Gabrielou Matečnou vysporiadajú orgány činné v trestnom konaní, na ktoré sa ja a moji kolegovia v krátkej dobe obrátime. Ja verím, že jedného dňa sa to stane, že bude vyvodená v jej prípade trestnoprávna zodpovednosť. A či už sa to stane počas tejto vlády, alebo tej ďalšej vlády, ktorá príde po voľbách, to je jedno, ale jedného dňa k tomu dôjde. Pretože som presvedčená, že za všetko, čo ste spôsobili, pani Matečná, za všetko, na čom svieti váš podpis, ponesiete jedného dňa trestnoprávnu zodpovednosť, keď už nie ste schopná prijať aspoň politickú zodpovednosť. Ďakujem. (Potlesk.)